《十一月忽见雪片居此七年未尝见也》
宋代·张九成

寒色遽如许，神清瘦不禁。
瓦沟声磔索，珠琲乱衣襟。
斯须忽复声，玉片堕前林。
风劲势回旋，飘零蔽遥岑。
落此炎瘴地，七年到於今。
不见六花飞，况闻寒玉音。
今年盈尺瑞，天以慰吾心。
呼儿具杯盘，开樽须满斟。
更制白雪辞，入我绿绮琴。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。